Ինքնաթիռի առաջին անձնակազմի մեջ է անվանի օդաչու Գաբրիելյան Գեղամը, Արցախյան գոյամարտի հերոսներից մեկը: Պատերազմի օրերի օդաչուները խաղաղ օրերում խաղաղ թռիչքներ են կատարում: Գեղամ Գաբրիելյանը ծնվել է 1961 թվականի մայիսի 28-ին Շամշադինի շրջանի Չինչին գյուղում, մանկավարժների ընտանիքում: Սկզբնական կրթությունն ստացել է տեղի միջնակարգ դպրոցում (1968-1977 թթ.): 1978 թվականին ընդունվել է Ուկրաինայի Կրեմենչուգ քաղաքի քաղաքացիական ավիացիայի օդաչուական ուսումնարան: Այն ավարտելուց հետո 1981 թվականի հուլիսից գործուղվելէ Երևանի`այն ժամանակվա «Էրեբունի» հարավային օդանավակայանի 113 օդային ջոկատ` որպես «Մի-8» ուղղաթիռի երկրորդ օդաչու: 1986 թվականին նշանակվել է այդ ուղղաթիռի հրամանատար, հաշվի առնենք, որ այդ ժամանակ Գեղամը 25 տարեկան էր: Սա բացառիկ երևույթ էր խորհրդային ավիացիայի իրականության համար: Աշխատել է նախկին Խորհրդային Միության մի շարք հանրապետություններում, մասնակցել ԲԱՄ-ի գազամուղի շինարարական աշխատանքներին («Արմենգազ»-ի հետ):